ആദിവാസി കോളനികളിലെ വിദ്യാര്ഥികള് ചോദിക്കുന്നു, ഞങ്ങളെങ്ങനെ സ്കൂളിലെത്തും? കാഞ്ഞിരപ്പുഴ: കോവിഡ് കാലവും മഴക്കെടുതികളും ഒരുപോലെ കഷ്ടത്തിലാക്കിയ കാഞ്ഞിരപ്പുഴ ഗ്രാമപഞ്ചായത്തിലെ പൂഞ്ചോല മേഖലയില് ആദിവാസി കോളനികളിലെ കുട്ടികള് നവംബര് ഒന്നിന് സ്കൂള് തുറക്കുമ്ബോള് എങ്ങനെ വിദ്യാലയത്തിലെത്തുമെന്ന ആശങ്കയിലാണ്.നിലവില് മുണ്ടക്കുന്നിലെയും പുളിക്കലെയും ദുരിതാശ്വാസ ക്യാമ്ബുകളിലാണ് ഇവര് താമസിക്കുന്നത്. കഴിഞ്ഞ തവണ സ്വന്തം കോളനികളില് നിന്നാണ് ഇവര് സ്കൂളുകളിലെത്തിയത്. വിദ്യാര്ഥികളെ വിദ്യാലയങ്ങളിലെത്തിക്കാന് വാഹന സൗകര്യം ഏര്പ്പെടുത്താന് പട്ടികവര്ഗ ക്ഷേമ വകുപ്പ് ധനസഹായം അനുവദിച്ചിരുന്നു. ഇത്തവണ ഇങ്ങനെയൊരു പദ്ധതിയില്ലാത്തതിനാല് ഗ്രാമപഞ്ചായത്ത് സൗകര്യമൊരുക്കണമെന്നാണ് നിര്ദേശമുയര്ന്നിട്ടുള്ളത്. കാഞ്ഞിരപ്പുഴ ഗ്രാമപഞ്ചായത്തില് ഇതിനായി പദ്ധതി ആവിഷ്കരിച്ചിട്ടില്ല. പഞ്ചായത്ത്തലത്തില് പദ്ധതി ആവിഷ്കരിച്ച് ജില്ല ആസൂത്രണ സമിതിയുടെ അംഗീകാരം ലഭിക്കേണ്ടതുണ്ട്. മൂന്ന് മുതല് അഞ്ച് കിലോമീറ്റര് വരെ കാടും മേടും താണ്ടിയാണ് പൂഞ്ചോല ജി.എല്.പി സ്കൂളില് വിദ്യാര്ഥികള് എത്തിയിരുന്നത്. പഴയ കെട്ടിടം ദുര്ബലമായതോടെ വാടക കെട്ടിടത്തിലാണ് സ്കൂള് പ്രവര്ത്തിക്കുന്നത്. വാഹന സൗകര്യം ഇല്ലാതായാല് പട്ടികവര്ഗ വിദ്യാര്ഥികള് സ്കൂളിലെത്തുന്ന കാര്യം ആശങ്കയിലാണ്. പൂഞ്ചോല ജി.എല്.പി സ്കൂളിലെ വാഹന സൗകര്യമില്ലായ്മയെപ്പറ്റി അടുത്ത ഭരണസമിതി ചര്ച്ച ചെയ്ത് ഉചിതമായ തീരുമാനമെടുക്കുമെന്ന് കാഞ്ഞിരപ്പുഴ പഞ്ചായത്ത് പ്രസിഡന്റ് സതി രാമരാജന് പറഞ്ഞു.